Наставно-научном већу Филозофског факултета у Нишу

Центру за професионално усавршавање

**Рецензија Збирке методичких припрема за часове у основној и средњој школи из области националне и стране филологије и друштвено-хуманистичких наука *Методички узлети 4* (приредиле проф. др Снежана Милосављевић Милић, доц. др Николета Момчиловић и доц. др Милица Тошић Радев)**

Збирка методичких припрема за часове у основној и средњој школи из области националне и стране филологије и друштвено-хуманистичких наука *Методички узлети 4* представља избор најуспешнијих радова пристиглих на четврти по реду годишњи Конкурс за методичке припреме из области филологије и друштвено-хуманистичких наука намењен наставницима основних и средњих школа, а у организацији Центра за професионално усавршавање Филозофског факултета у Нишу. Збирку су приредиле проф. др Снежана Милосављевић Милић, доц. др Николета Момчиловић и доц. др Милица Тошић Радев.

*Методички узлети 4* садрже три целине: најбољи радови из области националне филологије, стране филологије и друштвено-хуманистичких наука. У првом делу Збирке представљене су методичке припреме из области националне филологије: *Поезија Шарла Болдера, збирка песама „Цвеће зла“* Марије Јеверичић и Александра Гордића из Пожеге награђена првом наградом као и још осам награђених припрема од којих се једна, *Инфинитив* Татјане Јеремић из Коцељева, бави српским језиком док су остале посвећене раду на књижевности: *Косовси јунаци – легенда и историја* Љиљане Ивановић Јованчевић и Марије Алексић из Јагодине; *Све док је приче и причања, живот неће бити тамница* Виолете Симић из Зајечара; *Ђелем, ђелем* Данијеле Милчић Ђошић из Житковца; Домаћа лектира *Галеб Џонатан Ливингстон*, Ричард Бах Виолете Драшковић из Смедерева; *Село,* Јован Дучић Милице Стојиљковић из Врањске Бање; *Средњовековна књижевност* Сање Перовановић из Чачка и *Новогодишње и божићне честитке* Душана Симића из Баваништа.

Другу целину Збирке чине три најбоље методичке припреме из области друштвено-хуманистичких наука (филозофије, географије, историје): *Начела разума у праву и политици* Саре Илић из Ниша; *Вулканизам* и *Обликовање и преобликовање употребних предмета* Ивана Цветковића и Јоване Јоцић из Црвене реке и *Успон Српског краљевства* Наташе Чворовић из Ниша.

У последњем, трећем делу Збирке, представљена је једна награђена методичка припрема из области стране филологије, овог пута немачке: *Das Müllgedicht*, Георг Бидлински Катарине Минић из Зајечара.

Према пропозицијама Конкурса, методичке припреме треба да одликује оригиналност и креативност у приступу, стручност, целовитост, иновативност у концепцији часа и примењеној методологији, подстицање разноврсних облика рада, примена савремених наставних средстава, испуњеност стандарда савремених образовних стратегија. Осим ових, у награђеним методичким припремама уреднице Збирке су препознале и истакле и друге квалитете изабраних радова. У коментарима који прате сваки представљени рад, они се наводе као специфичне одлике. Методичке припреме *Поезија Шарла Болдера, збирка песама „Цвеће зла“, Средњовековна књижевност* и *Новогодишње и божићне честитке* примери су тако зналачки осмишљене, организоване и изведене пројектне наставе као посебно комплексног облика рада који се између осталог одликује и међупредметним корелацијама. У наведеним припремама реч је о повезивању српског језика и књижевности са ликовном и музичком културом и информатиком. Методичке припреме из групе националне филологије одликују се такође и креативним методама рада, интерактивношћу и усаглашеношћу са циљном групом ученика (*Инфинитив*); применом адекватних веб алата и игровних активности у циљу мотивисања ученика на даљу књижевноисторијску контекстуализацију градива као и стицање нових и надоградњу већ стечених књижевнотеоријских знања (*Село*, Јован Дучић); повезивањем историјске и документарне грађе са књижевноуметничком вредношћу текста као и компаративним тумачењем књижевног дела са тежиштем на интернационализацији књижевног наслеђа и његовим универзалним етичким, сазнајним и естетским вредностима (*Косовси јунаци – легенда и историја, Све док је приче и причања, живот неће бити тамница*); инклузивним облицима наставе у раду са различитим циљним групама ученика (*Ђелем, ђелем*); проширивањем исхода наставне теме у правцу трансмедијалних активности као што је писање сценарија за кратак филм, е-стрип, плакат (*Галеб Џонатан Ливингстон*, Ричард Бах).

Изабране припреме из друштвено-хуманистичких наука примери су успешног комбиновања разноликих наставних метода (монолошко-дијалошке, илустративно-демонстративне, практичне, вербално-текстуалне, проблемске и откривачке, методе сазнавања кроз праксу, игровних активности, дијалога и дебате) и облика рада (фронтални, рад у пару и индивидуални) који помажу ученицима да кроз самосталан рад и на креативан начин разумеју основне идеје и уоче разлике између делова обрађиване наставне теме (*Начела разума у праву и политици, Успон српског краљевства*) или да користе елементе из различитих дисциплина у циљу ефикасног овладавања специфичном наставном области (*Вулканизам и обликовање и преобликовање употребних предмета*).

Најзад, награђена припрема из области стране филологије је још један успешан пример обраде једне наставне теме кроз интердисциплинарни приступ и повезивање немачког језика, књижевности и екологије. На предлошку из савремене аустријске поезије развијају се језичка знања и компетенције ученика кроз разноврсне задатке и облике рада, а на актуелну тему заштите животне средине (*Das Müllgedicht*, Георг Бидлински).

Генерално, на основу изабраног материјала као и методичких коментара из пера приређивача можемо закључити да представљене методичке припреме нуде флексибилне моделе рада којима се у потпуности остварују планирани циљеви и исходи наставе и методе којима се настава филологије и друштвено-хуманистичких наука може учинити занимљивијом и сврсисходнијом. Нарочита вредност ових методичких припрема огледа се у томе што омогућавају реализацију не само образовних већ и васпитних и функционалних циљева наставе. Поред знања специфичног предмета, код ученика се тако развијају и компетенције које олакшавају овладавање различитим техникама учења, развијање логичког и критичког мишљења и закључивања, подстицање интересовања за дату наставну област и сл. Велики број припрема предвиђа пројектни рад који оспособљава ученике за сарадњу, интеракцију и ефикасну комуникацију, за успешно решавање проблема, самосталан истраживачки рад, проналажење и сврсисходно коришћење информација из различитих извора, за иновативну и креативну примену стечених знања и вештина, за целоживотно учење и сл.

Збирка *Методички узлети 4* нуди примере добре праксе као и идеје за иновирање наставног рада предметним наставницима основних и средњих школа али исто тако може да послужи и студентима који се тек припремају за наставничку професију као материјал за анализу и промишљање наставних метода, техника и начина рада адекватно примењених на разноврсном аутентичном и актуелном материјалу, комбинованим са савременим информационо-комуникационим технологијама које су постале сада већ неизоставни део наставе. С обзиром на њену како теоријску вредност тако и применљивост у свакодневном раду различитих учесника у наставном процесу, са задовољством је препоручујемо за објављивање.

У Нишу, 01.02.2023. Проф. др Весна Симовић

