Биљана Стикић и Иван Јовановић, *Дидактика француског као страног језика у Србији. Истраживања на почетку 21. века*, Филозофски факултет у Нишу, 2023, 359 (?) стр.

**Рецензија**

**Уводне напомене**

Ова рецензија написана је на основу увида у рукопис који је достављен у електронској форми, а обухвата 359 ненумерисаних страна.

Дводелним насловом најављени су темаатика и садржај рада и обухваћени географски простор, а указује се и на опредељење аутора да размотре истраживања у датаој области која се могу сматрати новијим и актуелним. Ваља још приметити да се у наслову помиње *дидактика*, а не *методика наставе*, што одражава праћење савремених тенденција, рачунајући и терминолошко-појмовна одређења. У том смислу, аутори доследно настављају да примењују начела на основу којих је настао и њихов речник под називом *Дидактика француског као страног језика и културе* (2019).

Битна одлика публикације јесте то што су све уврштене јединице представљене у проширеном облику: осим основних библиографских података, приложени су преглед садржаја, резиме и кључне речи или део закључних разматрања, као и подаци о ауторима. Приказ истраживања дат је у другом и трећем поглављу, која чине главнину књиге, а уједно представљају и основни допринос обогаћивању глотодидактичке литературе у нашој средини. Наведени део рада, који сматрамо, основним, допуњен је подацима у вези са методологијом истраживања, индексом појмова и личних имена и пописом докторских дисертација, магистарских и мастер радова одбрањених у Србији у поменутом периоду.

Ово „истраживање о истраживањима“ представља резултат акрибичног приступа, доследне примене научне методологије и, најзад, жеље да се успостави и учврсти професионална повезаност свих оних који се на теориском и/или практичном нивоу баве наставом француског језика.

**Приказ и коментар структуре рукописа**

У *Предговору* се аутори најпре осврћу на последње деценије 20. века, што одговара периоду када се дидактика француског као страног језика успоставља као издвојена научна и академска дисциплина. У наставку аутори наводе два основна прагматична циља која су желели да постигну објављивањем овог приручника: а. да се професионално заинтересованој публици омогући увид у истраживања домаћих аутора од 2001. године до данас; б. да се пружи „оквирни приказ развоја дидактике ФСЈ у Републици Србији на почетку 21. века, што се, пре свега, односи на проучаване области и проблематику“. На крају предговора приказани су садржај, функција и, као особености и потподела свих пет поглавља од којих се књига састоји.

**Први део** носи наслов *Приказ и анализа резултата истраживања*. Осим што је приказан ток истраживања, у овом делу рада предочени су следећи важни подаци: укупан број објављених чланака на годишњем нивоу, домаћи и страни часописи и зборници у којима су резултати истраживања публиковани, истакнуте области истраживања (чији се значај потврђује увидом у први одељак четвртог дела рада). У завршном коментару аутори још једном констатују: „Дидактика француског као страног језика у Србији дефинитивно је конституисана, почетком овог века, као научна дисциплина, о чему сведочи квантитативни и квалитативни развојни рад у форми објављених универзитетских уџбеника, монографских публикација и научно-стручних чланака.“

У **Другом делу** (*Проширена библиографија монографских публикација*) представљени су уџбеници, приручници и монографије, објављени између 2001. и 2022. године, у којима се обрађују поједине, уже или шире области дидактике француског као страног језика. Хронолошким редоследом представљено је укупно 10 публикација. За сваку од њих доследно су наведени библиографски подаци (аутор, година објављивања, наслов публикација, место издавања, издавач, број страна, ISBN), што је употпуњено прегледом садржаја са нумерисаним поглављима и потпоглављима.

У **Трећем делу** изложена је *Проширена библиографија научних и стручних чланака*, раздељена на два периода: од 2001. до 2010. и од 2011 до 2022. године. У оквиру оба периода (који у рукопису нису графички издвојени), чланци су груписани према години објављивања. За сваку годину најпре се даје кратак попис радова са именом аутора и насловом чланка. У проширеном приказу чланака примењено је следеће начело: прво се азбучним редоследом наводе радови писани на ћирилици, а затим абецедним редоследом чланци написани латиничним писмом. Треће поглавље разликује се од другог у неколико аспеката: преглед садржаја подразумева наслове одељака, углавном до другог нивоа структуре текста; приложени су још и резимеи и кључне речи; уколико је реч о издању које има дигиталну форму, наведен је линк на којем се налази дата публикација; у случају да је чланак објављен без резимеа и кључних речи – а такви текстови су малобројни – дат је извод из закључног дела текста; по потреби се даје напомена да одељци чланка нису насловљени.

Чланци представљени у овом делу писани су махом на српском језику, одређени број текстова израђен је на француском, а у малобројним случајевима објављени су на енглеском језику. Аутори неколико чланака нису професори француског језика, али су њихови радови уврштени у приказ због третиране тематике или коауторства са професороим француског.

Трећи део садржи и „две целине са листом аутора и радова, као и основни, ажурирани подаци о ауторима“.

**Четврти део** садржи *Индекс појмова* и *Индекс личних имена*. Основни критеријум

за избор појмова, којих има више од четири стотине, јесте навођење у насловима и прегледима садржаја публикација, као и у насловима и кључнима речима у научним и стручним чланцима. Уз сваки од уврштених појмова дато је „презиме аутора и година објављивања рада у којем је дата проблематика разматрана“. На основу тога може се сазнати које су теме најчешће привлачиле пажњу истраживача у прве две деценије 21. века. То су, између осталог: акциони приступ, дидактика, *Европски оквир*, језик струке, језички нивои, књижевност, комуникативни приступ, култура, наставници, почетници, рани узраст, студенти, универзитет, уџбеници. У другом одељку побројана су лична имена која се наводе у насловима, кључним речима и резимеима радова: дидактичари (Галисон, Пирен), лингвисти (Сосир), уметници (Црњански, Шагал) итд.

**Пети део** састоји се такођр од два одељка. У првом су хронолошким редоследом побројане докторске дисертације, магистарске тезе и мастер радови, а другом су наведени библиографија, ситографија и извори. У овај попис увршћено је 13 докторских дисертација одбрањених на Универзитетима у Београду и Новом Саду, израђених и на српском и на француском језику. Много бројнији, магистарски и мастер радови писани су такође на српском и на француском језика, а одбрањени су у следећим високошколским установама: Филолошки факултет у Београду, Филозофски факултету Новом саду, Филолошко-уметнички факултет у Крагујевцу, Филозофски факултет у Нишу, Педагошки факултет у Јагодини.

**Закључно мишљење**

Сматрамо да је рад *Дидактика француског као страног језика у Србији. Истраживања на почетку 21. века* сврсисходно написан, и то чак и у савремено доба, када је проналажење података увелико олакшано употребом информационо-комуникационих технологија. Као образложење може се навести чињеница да је на једном месту исцрпно представљена целовита продукција радова из широке али јасно дефинисане области, у прецизно омеђеном временском размаку; што се тиче простора, обухваћена је Република Србија али, из вишеструких и оправданих разлога, и Република Српска. Другим речима, у овом случају, коришћење штампане публикације заинтересованој публици може да донесе назанемерљиве предности: лако консултовање, уштеду времена и поузданост података.

Ова публикација послужиће као користан приручник неколиким категоријама читалаца: истраживачима у области наставе француског језика, јер добијају увид у целину скорије домаће продукције, што би могло да усмери даља истраживања и помогне утемељеном приказу њихових резултата; професорима који на универзитетском нивоу предају Методику наставе француског језика, али и друге предмете изучаване у вези са овим језиком, јер може да им олакша израду силабуса, припремање и реализацију наставе, као и ажурирање препоручене литературе (индиректну корист имали би, дакле, и сами студенти); професорима „практичарима“ – било да наставу француског језика реализују у формалном, неформалном или информалном виду образовања – јер приказ стручних чланака мође да унапреди наставну праксу и подстакне појединце да и сами спроведу слична истраживања. Најзад, ова књига могла би да буде корисно штиво и онима који се баве наставом других страних језика, поготову уколико се залажу са плурилингвистичко и плурикултурално образовање.

Из наведених разлога препоручујемо да се прегледани рукопис, *Дидактика француског као страног језика у Србији. Истраживања на почетку 21. века*, након одговарајуће припреме за штампу објави као књига и пружи на увид научно-стручној јавности.

У Бањој Луци, 24.4.2023. проф. др Јовица Микић